## El Consell derivarà part dels fons europeus destinats al turisme a les mancomunitats afectades per la riuada

*** El secretari autonòmic de Turisme s’ha reunit amb la Secretaria d’Estat de Turisme per a reorientar el pressupost procedent de fons NextGenerationEU a accions en les zones afectades per la riuada
* També ha mantingut una trobada amb el director general de Turespaña, Miguel Sanz, per a sol·licitar suport en la difusió internacional de la nova campanya de publicitat de la Comunitat Valenciana
* Camarero destaca que l’objectiu és “implicar totes les administracions” en la recuperació de la imatge de la Comunitat Valenciana com a destinació turística**

El secretari autonòmic de Turisme, José Manuel Camarero, ha mantingut este dimarts dos reunions, amb la Secretaria d’Estat de Turisme i amb el director de Turespaña, amb l’objectiu de recuperar l’activitat turística a la Comunitat Valenciana després de les greus inundacions del passat 29 d’octubre.

El secretari autonòmic de Turisme ha remarcat que “estes trobades donen continuïtat a les reunions que vam mantindre la setmana passada amb la Diputació de València i amb l’Ajuntament de València per a analitzar l’impacte de la riuada sobre el territori i sobre la imatge com a destinació turística”, i destaca que l’objectiu de la Conselleria d’Innovació, Indústria, Comerç i Turisme és “implicar totes les administracions”.

**Reorientar els fons NextGenerationEU**

En concret, ha mantingut una primera reunió amb la Secretaria d’Estat de Turisme per a analitzar la possibilitat de reorientar i ampliar el pressupost procedent de fons NextGenerationEU per a impulsar accions en les zones afectades per la riuada.

Camarero ha recordat que “des del primer moment de l’emergència hem mantingut diferents reunions amb la Secretaria d’Estat de Turisme, així com amb ajuntaments, diputacions provincials i mancomunitats, per a establir un procediment que permeta derivar estos fons europeus a actuacions en les zones afectades”, i en la reunió d’este dimarts “hem circumscrit tant la reestructuració d’estos fons com la forma de coordinació”.

Durant la reunió, Turisme ha sol·licitat al Govern central fons addicionals procedents del Mecanisme de recuperació i resiliència NextGenerationEU per a destinar ajudes a les zones afectades per la riuada.

En concret, s’ha proposat la reestructuració de les actuacions de cohesió entre destinacions (ACD) de la Comunitat Valenciana per a possibilitar els fons NextGenerationEU a ajudar les zones que s’han vist afectades greument per la riuada. Cal assenyalar que Turisme compta amb 7,5 milions de les seues ACD que es pretenen destinar a accions per a la recuperació turística.

En este sentit, Camarero ha anunciat que “part dels fons d’ACD autonòmiques, gestionades per Turisme, es derivaran a les mancomunitats de les zones afectades per les inundacions perquè puguen dur a terme accions de reconstrucció i per a la recuperació de la imatge”, i ha reiterat que “estudiarem totes les vies de col·laboració per a redirigir fons cap a la recuperació de les destinacions”.

En este sentit, ha explicat que “volem destinar fons d’ACD de la Comunitat Valenciana a les mancomunitats de les zones afectades amb l’objectiu que s’implanten nous plans de sostenibilitat turística que executen accions que contribuïsquen a pal·liar els efectes que ha tingut la riuada”.

**Reunió amb el director de Turespaña**

També a Madrid, el secretari autonòmic de Turisme ha mantingut una reunió amb el director general de Turespaña, Miguel Sanz, amb l’objectiu de sol·licitar col·laboració i suport per a difondre la nova campanya de publicitat i promoció de la Comunitat Valenciana, que amb el lema ‘És més que una destinació. És una actitud’, es va llançar diumenge passat 1 de desembre amb la finalitat de recuperar la imatge turística de la destinació després de les inundacions.

Una campanya a la qual Turisme Comunitat Valenciana ha destinat un total de 2,5 milions d’euros (IVA inclòs), que preveu accions nacionals i internacionals en 12 països diferents, i amb un reforç especial en l’estratègia de màrqueting digital.

José Manuel Camarero ha traslladat els detalls d’estes actuacions al director de Turespaña, a qui, a més, ha sol·licitat ampliar el pla d’accions de promoció internacional per a la Comunitat Valenciana, posant l’accent que “hem de redoblar esforços i transmetre que la Comunitat Valenciana està preparada per a rebre al turista amb totes les garanties sempre”.

A més, el secretari autonòmic ha avançat que la intenció de la Generalitat és reforçar la seua presència en el pròxim certamen de Fitur i ampliar el pla d’accions internacionals, “confiem que tornem a ser la locomotora del turisme, i continuem creixent com a destinació sostenible i de qualitat”.

En esta reunió amb el director de Turespaña, també han assistit, acompanyant el secretari autonòmic de Turisme, la regidora de Turisme, Innovació i Captació d’Inversions de l’Ajuntament de València, Paula Llobet, i el director de Visit Valencia, Tono Franc.

Fecha: 03/12/2024